Juan Gallano

Juan Gallano Bengoetxea (Bera - 1966) politikari nafarra izan zen, bizitza politiko gehiena Bizkaian egin zuena. 1919an Bilbo erdiko hautes barrutiko zerrendetan joan zen errepublikar independente modura eta Bizkaiko diputatu aukeratu zuten. Postuan egin zuen legegintzaldi bakarrean (1923ko abuztura arte), 1919ko azaroaren 26an, Bizkaiko auzo-ikastolak sortzea ahalbidetu zuen mozioa aurkeztu zuen, horretarako beharrezkoak ziren baliabide ekonomikoak eskatuz. Ez zen egon inolako alderdi politikotan izena emanda, 1932-an Alderdi Errepublikar Erradikalean sartu zen arte. 1932an Euskal Autonomia Estatutuaren alde egin zuen, salatuz 1933ko azaroaren 5ean egitekoa zen erreferenduma atzeratzeko ahaleginak.

1933ko urrian, garaian Bizkaiko Aldundiko kudeaketa-batzordeko presidente izendatu zuten. 1934ko Iraultzari aurre egiteko hartutako neurrei esker, Meritu Militarreko Gurutzea jaso zuen. Neurri horiek direla medio, mehatxatua izan zen eta miñoiek Gallano babesteko operazioa abiatu zuten balizko atentatuei aurre egiteko. 1934 amaieran postua utzi zuen, nahiz eta 1935eko apirilean berriz bueltatu zen Bizkaiko aldundia gidatzera, Alejandro Lerrouxek hala eskatuta.

Espainiako Gerra Zibila hasi eta lasterrera CNTko milizianoak Gallano fusilatzen saiatu ziren, baina Artxandara zeramatela gudariek salbatu zuten. 1936ko irailak 17ak Bilbotik ihes egin zuen itsasontziz eta Azkaineko baserri batean egon zen bizitzen, emaztearen familiako kide batzuekin. 1938ko irailean muga zeharkatzeko baimena jaso eta Berara itzuli zen, baina hilabete horretan bertan salatu eta atxilotu zuten, hiriko UGT sindikatuaren sortzaileetako bat zelakoan. Irungo eta Ondarretako kartzelan egon zen eta 1939an bere Bilboko etxera itzuli ahal izan zuen, etxe barruko arrastatze moduan. 1940ko martxoan askatasun osoa lortu zuen.

1966an hil zen.

 Erreferentziak 

  El político centrista que no pudo ser Bilbao aldizkaria. 2015-02-28.

Kategoria:Beratarrak
Kategoria:Bizkaiko politikariak
Kategoria:Bizkaiko Batzar Nagusietako batzarkideak